钦定古今图书集成/理学汇编/学行典/第092卷 > 朱子全书一 > 《答吕子约》
## 钦定古今图书集成/理学汇编/学行典/第092卷 > 朱子全书一 > 《答吕子约》

今人读书务广而不求精，是以刻苦者迫切，而无从
容之乐，平易者泛滥，而无精约之功。两者之病虽殊，
然其所以受病之源，则一而已。

又

所读书太多，如人大病在床，而众医杂进，百药交下，
决无见效之理。不若尽力一书，令其反复通透，而后
易一书之为愈。盖不惟专力易见工夫，且是心定不
杂，于涵养之功亦有助也。又谓“不欲但为闻见之知”，
此固当然。闻见之知，要得正当，亦非易事，诚未可轻
厌而躐等也。

又

读书只且立下一个简易可常底程课，日日依此积
累工夫，不要就生疑虑。既要如此，又要如彼，枉费思
虑言语，下梢无到头处。昔人所谓“多岐亡羊”者，不可
不戒也。